Eskom implementeer beurtkrag vir Vrydag | Netwerk24
Deur Meghan Lawrence en Petrus Malherbe 06 Desember 2019 08:11
Eskom het Vrydagoggend om 05:00 aangekondig dat beurtkrag vir die dag opgeskort is, maar het teen 07:30 aangekondig dat Suid-Afrikaners gereed moet maak vir die krag om van 09:00 af te gaan.
Eskom sê in 'n verklaring wat laat Donderdagaand gestuur is, dat hulle beurtkrag noodgedwonge tot Vrydagoggend 05:00 moes toepas, waarna hulle eers ná 05:00 weer na die situasie sal kyk.
Dié kragreus het teen 07:30 op Twitter aangekondig dat fase 2-beurtkrag vir Vrydag van 09:00 tot Saterdagoggend 06:00 geïmplementeer sal word.
Eskom het Donderdagmiddag gesê hy het 12 300 MW se opwekkingskapasiteit verloor en sy "noodplanne" kan nie aan die tekort voorsien nie.
Eskom kan hoogstens 10 500 MW se opwekkingskapasiteit verloor; enigiets meer noodsaak dat beurtkrag ingestel word om die kragnetwerk te beskerm.
Mense wat hul elektrisiteit direk by Eskom kry, kan die beurtkragskedule op Eskom se webtuiste of meer inligting by 0860 037 566 kry.